proxectonos/corpus_dominio_legal_administrativo_tmp huggingface dataset:
ORDE do 21 de marzo de 2012 pola que se modifica a Orde do 12 de febreiro de 2009 pola que se establece o modelo normalizado de solicitude de recoñecemento do dereito á asistencia xurídica gratuíta.
Consellería de Presidencia, Administracións Públicas e Xustiza — I. Disposicións xerais — 28/03/2012

O artigo 15 e mais a disposición derradeira primeira do Decreto 269/2008, do 6 de novembro, polo que se aproba o Regulamento de asistencia xurídica gratuíta de Galicia (DOG n.º 242, do 15 de decembro), estableceu a obriga da consellería competente en materia de xustiza de aprobar por orde o modelo normalizado de solicitude de recoñecemento á asistencia xurídica gratuíta, previsión que se cumpriu coa publicación no DOG do 17 de febreiro do 2009 da Orde do 12 de febreiro de 2009.
As necesidades detectadas logo de tres anos da súa utilización aconsella a modificación e adaptación do modelo normalizado de solicitude de recoñecemento do dereito, co fin de facer efectivas as posibilidades que establece o dito regulamento, incrementando a eficacia e eficiencia do sistema e impulsando o emprego de novas técnicas e medios electrónicos e telemáticos que permitan dotar o servizo público de recoñecemento e prestación de asistencia xurídica gratuíta dunha maior operatividade administrativa e procedemental, en prol de acadar unha maior calidade do servizo prestado á cidadanía, sen ningunha mingua dos seus dereitos.
De acordo co anterior, en virtude da autorización conferida na disposición derradeira do Decreto 269/2008, tras o informe favorable da Dirección Xeral de Avaliación e Reforma Administrativa do 23 de febreiro de 2012,
Artigo único. A modificación da Orde do 12 de febreiro de 2009 pola que se establece o modelo normalizado de solicitude de recoñecemento do dereito á asistencia xurídica gratuíta.
O anexo da Orde do 12 de febreiro de 2009 pola que se establece o modelo normalizado de solicitude de recoñecemento do dereito á asistencia xurídica gratuíta, queda substituído polo anexo que se aproba coa presente orde.
Disposición derradeira única.
Esta orde entrará en vigor o 26 de abril de 2012.
Santiago de Compostela, 21 de marzo de 2012.
DECRETO 94/2012, do 8 de marzo, polo que se dispón a substitución dun membro do Consello Escolar de Galicia.
Consellería de Cultura, Educación e Ordenación Universitaria — II. Autoridades e persoal — 27/03/2012

De conformidade co disposto nos artigos 4, 5 e 6 da Lei 3/1986, do 18 de decembro, de consellos escolares de Galicia, no artigo 10 do Decreto 44/1988, do 11 de febreiro, polo que se desenvolve a dita lei, e no artigo 16.1, letras c) e d), do Decreto 87/1992, do 26 de marzo, polo que se aproba o Regulamento de réxime interno do Consello Escolar de Galicia, por proposta do conselleiro de Cultura, Educación e Ordenación Universitaria, e logo de deliberación do Consello da Xunta de Galicia na súa reunión do oito de marzo de dous mil doce,
Artigo 1.
Que cese Anxo Manuel Lorenzo Suárez como membro do Consello Escolar de Galicia, en representación da Administración educativa.
Artigo 2.
Nomear membro do Consello Escolar de Galicia, nas condicións determinadas na Lei 3/1986, do 18 de decembro, de consellos escolares de Galicia, en representación da Administración educativa, a Valentín García Gómez.
Artigo 3.
O mandato do novo membro será ata que se proceda á legal renovación por metades que establece o artigo 6 da Lei 3/1986, do 18 de decembro, de consellos escolares de Galicia.
Disposición derradeira.
O presente decreto entrará en vigor o día seguinte ao da súa publicación no Diario Oficial de Galicia.
Santiago de Compostela, oito de marzo de dous mil doce.
DECRETO 96/2012, do 15 de marzo, polo que se dispón o nomeamento de membros do Consello Económico e Social de Galicia.
Presidencia da Xunta de Galicia — II. Autoridades e persoal — 28/03/2012

En virtude do establecido nos artigos 8, parágrafo terceiro, e 9.1 da Lei 6/1995, do 28 de xuño, pola que se crea o Consello Económico e Social de Galicia (DOG n.º 133, do 12 de xullo), e nos artigos 8 e 10 do Regulamento de réxime interno deste (DOG n.º 114, do 11 de xuño de 1996), e de acordo coas propostas efectuadas pola Confederación de Empresarios de Galicia, do 27 de febreiro de 2012, e pola Universidade da Coruña, do 7 de marzo de 2012,
Artigo 1.
Nomear membro titular do Consello Económico e Social de Galicia a Gabriel García Aparicio, en representación da Confederación de Empresarios de Galicia.
Artigo 2.
Nomear membro titular do Consello Económico e Social de Galicia a Amalia Blanco Louro, e como membro suplente a Ángel Fernández Castro, en representación da Universidade da Coruña.
Santiago de Compostela, quince de marzo de dous mil doce.
DECRETO 95/2012, do 15 de marzo, polo que se dispón o cesamento de membros do Consello Económico e Social de Galicia.
Presidencia da Xunta de Galicia — II. Autoridades e persoal — 28/03/2012

En virtude do establecido nos artigos 9.1, inciso segundo, e 10.f) da Lei 6/1995, do 28 de xuño, pola que se crea o Consello Económico e Social de Galicia (DOG n.º 133, do 12 de xullo), e nos artigos 8 e 9.e) do Regulamento de réxime interno deste (DOG n.º 114, do 11 de xuño de 1996), e de acordo coas propostas efectuadas pola Confederación de Empresarios de Galicia, do 27 de febreiro de 2012, e pola Universidade da Coruña, do 7 de marzo de 2012,
Artigo 1.
Que cese como membro titular do Consello Económico e Social de Galicia José Luis Veiga Corral, en representación da Confederación de Empresarios de Galicia.
Artigo 2.
Que cese como membro titular do Consello Económico e Social de Galicia Ángel Fernández Castro, e como membro suplente Gustavo Rego Veiga, en representación da Universidade da Coruña.
Santiago de Compostela, quince de marzo de dous mil doce.
DECRETO 82/2012, do 23 de febreiro, polo que se modifica o Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia.
Consellería de Presidencia, Administracións Públicas e Xustiza — I. Disposicións xerais — 01/03/2012

O Decreto 1/2012 modifica a estrutura orgánica da Xunta de Galicia para adaptala ás necesidades que o momento actual aconsella acometer, tendo en conta os criterios de eficacia, economía e austeridade que deben inspirar a actuación e a organización administrativa.
Na súa virtude, o Decreto 12/2012, do 4 de xaneiro, procede a establecer os órganos superiores e de dirección dependentes da Presidencia da Xunta de Galicia que, pola súa importancia e natureza, procede que queden adscritos funcionalmente á Presidencia da Xunta de Galicia, entre os cales se inclúe a Secretaría Xeral para o Turismo.
O Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia, foi modificado polo Decreto 52/2012, do 26 de xaneiro, desenvolvendo a estrutura orgánica da Secretaría Xeral para o Turismo ata o nivel de servizo.
Para o desenvolvemento pola Secretaría Xeral para o Turismo das competencias que corresponden á Administración autonómica, nos termos que se establecen no marco da normativa sectorial en materia de turismo, e para unha maior racionalidade e eficacia no desenvolvemento competencial e de xestión, procede modificar o Decreto 325/2009, do 18 de xuño, para desconcentrar as competencias nesta materia.
De conformidade co exposto, en uso das atribucións conferidas polo artigo 34.4.º da Lei 1/1983, do 22 de febreiro, reguladora da Xunta e da súa Presidencia, co informe previo da Consellería de Facenda, por proposta do conselleiro de Presidencia, Administracións Públicas e Xustiza e logo da deliberación do Consello da Xunta de Galicia na súa reunión do día vinte e tres de febreiro de dous mil doce,
Artigo único.
Engádese un punto 3 á disposición adicional segunda do Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia, co seguinte contido:
«a) Quedan desconcentradas na persoa titular da Secretaría Xeral para o Turismo as competencias que a normativa sectorial vixente en materia de turismo atribúe á persoa titular da consellería competente en materia de turismo.
b) As competencias atribuídas pola normativa sectorial vixente en materia de turismo ás xefaturas territoriais competentes en materia de turismo quedan desconcentradas nas persoas titulares das xefaturas de servizo de Turismo nos servizos periféricos da Coruña, Lugo, Ourense e Pontevedra da Secretaría Xeral para o Turismo».
Disposición derradeira.
Este decreto entrará en vigor o mesmo día da súa publicación no
Diario Oficial de Galicia
.
Santiago de Compostela, vinte e tres de febreiro de dous mil doce.
RESOLUCIÓN do 17 de abril de 2012 pola que se fai pública a incorporación de Fernando Ignacio González Laxe como conselleiro nato deste órgano.
Consello Consultivo de Galicia — II. Autoridades e persoal — 26/04/2012

Unha vez manifestado por Fernando Ignacio González Laxe o seu desexo de se incorporar ao Consello Consultivo de Galicia e declarado que non está incurso en ningunha causa de incompatibilidade, nesta data procedeuse á súa toma de posesión e á conseguinte incorporación a este Consello Consultivo na súa condición de conselleiro nato. Todo iso de conformidade co disposto no artigo 4.bis da Lei 9/1995, do 10 de novembro, do Consello Consultivo de Galicia, na súa actual redacción dada pola Lei 12/2007, do 27 de xullo.
A presente resolución publicarase no
Diario Oficial de Galicia
.
Santiago de Compostela, 17 de abril de 2012.
CORRECCIÓN de erros. Orde do 21 de marzo pola que se modifica a Orde do 12 de febreiro de 2009 pola que se establece o modelo normalizado de solicitude de recoñecemento do dereito á asistencia xurídica gratuíta.
Consellería de Presidencia, Administracións Públicas e Xustiza — I. Disposicións xerais — 25/04/2012

Advertido erro no anexo da citada orde, publicada no
Diario Oficial de Galicia
número 61, do mércores, 28 de marzo de 2012, cómpre publicar novamente o citado anexo.
ORDE do 27 de febreiro de 2012 pola que se dispón o cesamento e o nomeamento de membros do Consello Galego de Saúde en representación da cidadanía.
Consellería de Sanidade — II. Autoridades e persoal — 01/03/2012

A Lei 8/2008, do 10 de xullo, de saúde de Galicia, recolle no seu artigo 13 que a cidadanía da Comunidade Autónoma de Galicia terá dereito a participar na xestión do Sistema Público de Saúde de Galicia a través dos órganos de participación comunitaria. No seu capítulo VI recolle a participación na formulación da política sanitaria e no control da súa execución como un dereito da cidadanía e da sociedade en xeral, un valor social e un instrumento de cooperación e información no ámbito do Sistema Público de Saúde de Galicia, para a mellora da saúde e do benestar da cidadanía.
No artigo 24 regúlase o Consello Galego de Saúde como o principal órgano colexiado de participación comunitaria no Sistema Público de Saúde de Galicia, ao que lle corresponde o asesoramento á Consellería de Sanidade da Xunta de Galicia na formulación da política sanitaria e no control da súa execución. Regúlase, así mesmo, a súa composición e funcións, establecendo o nomeamento e separación do cargo pola persoa titular da Consellería de Sanidade, por proposta de cada unha das representacións que o compoñen.
Os doce vogais representantes dos cidadáns serán designados na seguinte proporción: oito vogais pola Federación Galega de Municipios e Provincias (Fegamp), e un vogal por cada unha das deputacións provinciais da Comunidade Autónoma.
Á vista da nova designación comunicada pola Fegamp de seis dos oito vogais que exercerán a súa representación no Consello Galego de Saúde, cómpre actualizar a composición do dito órgano mediante os cesamentos e nomeamentos que se relacionan nos anexos I e II desta orde.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e da súa Presidencia, reformada pola Lei 11/1988, do 20 de outubro, en relación co artigo 24 da Lei 8/2008, do 10 de xullo, de saúde de Galicia,
Artigo 1.
Cesan como vogais do Consello Galego de Saúde ás persoas indicadas no anexo I desta orde.
Artigo 2.
Nomeánse como vogais do Consello Galego de Saúde as persoas indicadas no anexo II desta orde.
Artigo 3.
Os doce vogais do Consello Galego de Saúde designados en representación da cidadanía, a través das entidades locais, son os que figuran no anexo III desta orde.
Disposición derrogatoria.
Quedan derrogadas todas as disposicións de igual ou inferior rango que se opoñan ao disposto nesta orde.
Disposición derradeira.
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 27 de febreiro de 2012.
Cesan como membros do Consello Galego de Saúde:
Noméanse membros do Consello Galego de Saúde:
Vogais designados en representación da cidadanía:
RESOLUCIÓN do 18 de abril de 2012 pola que se publica o estado de execución do orzamento da Comunidade Autónoma e as súas modificacións, e a situación da tesouraría e movementos por operacións orzamentarias e extraorzamentarias correspondentes ao cuarto trimestre de 2011.
Consellería de Facenda — III. Outras disposicións — 26/04/2012

De acordo co previsto no artigo 117 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, dáselle publicidade ao estado de execución do orzamento da Comunidade Autónoma e as súas modificacións, e a situación de tesouraría e movementos por operacións orzamentarias e extraorzamentarias correspondentes ao cuarto trimestre de 2011, que figuran como anexo a esta resolución.
Santiago de Compostela, 18 de abril de 2012.
CORRECCIÓN de erros. Decreto 99/2012, do 16 de marzo, polo que se regulan os servizos sociais comunitarios e o seu financiamento.
Consellería de Traballo e Benestar — I. Disposicións xerais — 24/04/2012

Logo de advertir dous erros no dito decreto, publicado no Diario Oficial de Galicia número 63, do 30 de marzo, cómpre facer as seguintes correccións:
1. Na páxina 11303, no artigo 44.1, onde di: «Certificación do órgano competente da corporación local (intervención ou órgano que teña atribuídas as facultades de control da toma de razón en contabilidade) acreditativa do gasto realizado para o desenvolvemento do proxecto anual de servizos sociais comunitarios municipais correspondente ao exercicio inmediatamente anterior. Considérase, así mesmo, gasto imputable á citada anualidade o das cotizacións á Seguridade Social correspondentes ao mes de decembro do exercicio certificado, aboadas no exercicio seguinte, sempre que tal aboamento se produza antes do día límite de presentación expresada no artigo 43.1», debe dicir: «Certificación do órgano competente da corporación local (intervención ou órgano que teña atribuídas as facultades de control da toma de razón en contabilidade) acreditativa do gasto realizado para o desenvolvemento do proxecto anual de servizos sociais comunitarios municipais correspondente ao exercicio inmediatamente anterior. Considérase, así mesmo, gasto imputable á citada anualidade o das cotizacións á Seguridade Social e facturas correspondentes ao mes de decembro do exercicio certificado, aboadas no exercicio seguinte, sempre que tal aboamento se produza antes do día límite de presentación expresado no artigo 43.1».
2. Na páxina 11313, no artigo 52.5, onde di: «As actuacións que formen parte do pro-xecto anual de servizos sociais comunitarios municipais, obxecto do financiamento regulado neste capítulo, deberán ser realizadas e pagadas polas corporacións locais beneficiarias dentro do exercicio orzamentario corrente. Cando algunha das ditas actuacións non se desenvolva na súa totalidade, por circunstancias que se acreditarán na xustificación do proxecto financiado, os remanentes de crédito que puidesen existir ao remate do exercicio quedarán adscritos ao mesmo programa de actuación de forma improrrogable para o exercicio seguinte», debe dicir: «As actuacións que formen parte do proxecto anual de servizos sociais comunitarios municipais, obxecto do financiamento regulado neste capítulo, deberán ser realizadas dentro do exercicio orzamentario corrente e pagadas polas corporacións locais beneficiarias antes da finalización do prazo de xustificación establecido no artigo 43.1. Cando algunha das ditas actuacións non se desenvolva na súa totalidade, por circunstancias que se acreditarán na xustificación do proxecto financiado, os remanentes de crédito que puidesen existir ao remate do exercicio quedarán adscritos ao mesmo programa de actuación de forma improrrogable para o exercicio seguinte».
RESOLUCIÓN do 11 de abril de 2012, da Secretaría Xeral para o Deporte, pola que se dá publicidade aos convenios de colaboración subscritos por esta secretaría no terceiro cuadrimestre do ano 2011.
Consellería de Presidencia, Administracións Públicas e Xustiza — III. Outras disposicións — 19/04/2012

O artigo 11 da Lei 4/2006, do 30 de xuño, de transparencia e de boas prácticas na Administración pública galega (DOG número 136, do 14 de xullo), impón a cada consellería da Xunta de Galicia a obriga de publicar, no
Diario Oficial de Galicia
, unha relación dos convenios de colaboración subscritos no terceiro cuadrimestre do ano 2011.
En consecuencia, e para lle dar cumprimento a esa obriga,
Artigo único.
Darlle publicidade á relación de convenios de colaboración subscritos pola Secretaría Xeral para o Deporte durante o terceiro cuadrimestre do ano 2011, que se incorpora como anexo a esta resolución.
Santiago de Compostela, 11 de abril de 2012.
CORRECCIÓN de erros. Resolución do 13 de marzo de 2012 pola que se convoca un curso sobre o manexo básico da motoserra para a intervención en situacións de emerxencia.
Academia Galega de Seguridade Pública — III. Outras disposicións — 19/04/2012

Advertidos erros na Resolución do 13 de marzo de 2012, pola que se convoca un curso sobre o manexo básico da motoserra para a intervención en situacións de emerxencia, publicada no
Diario Oficial de Galicia
n.º 55, do 20 de marzo de 2012, cómpre facer as seguintes correccións:
Na páxina 9685, onde di: «7. Desenvolvemento da actividade. Lugar: faranse dúas edicións na Academia Galega de Seguridade Pública (avda. da Cultura s/n, A Estrada, Pontevedra) e dúas en cada provincia de Galicia»; debe dicir: «7. Desenvolvemento da actividade. Lugar: Agasp (avda. da Cultura s/n, A Estrada, Pontevedra)».
Na páxina 9686, onde di:
«Se a Agasp considera que o número de solicitudes nunha edición ou provincia é insuficiente para unha adecuada selección de participantes, poder realizar esa edición en calquera das outras.
A localización concreta de cada edición anunciarase coa suficiente antelación.
Datas:
1.º semestre
Debe dicir:
«Datas:
1.º semestre
2.º semestre
CORRECCIÓN de erros. Orde do 9 de abril de 2012 pola que se conceden subvencións para a edición en lingua galega de recursos didácticos curriculares para niveis non universitarios, ao abeiro da convocatoria regulada na Orde do 15 de decembro de 2011.
Consellería de Cultura, Educación e Ordenación Universitaria — III. Outras disposicións — 19/04/2012

Advertidos erros na Orde do 9 de abril de 2012 pola que se conceden subvencións para a edición en lingua galega de recursos didácticos curriculares para niveis non universitarios, ao abeiro da convocatoria regulada na Orde do 15 de decembro de 2011 (DOG número 73, do 17 de abril de 2012), esta secretaría xeral
1.º Publicar de novo o anexo I, que recolle a concesión de subvencións na contía que se indica, unha vez realizadas as oportunas correccións:
2.º No anexo II, na páxina 13.801, onde di:
Debe dicir:
RESOLUCIÓN do 17 de abril de 2012 pola que se fai público o crédito destinado á concesión das axudas previstas para a anualidade 2012 do Real decreto 196/2010, do 26 de febreiro, polo que se establecen medidas para facilitar a reinserción laboral así como o establecemento de axudas especiais aos traballadores afectados polos expedientes de regulación de emprego 76/2000, do 8 de marzo de 2001 e 25/2001, do 31 de xullo de 2001.
Consellería de Traballo e Benestar — III. Outras disposicións — 24/04/2012

O 27 de febreiro de 2010 publícase no Boletín Oficial del Estado o Real decreto 196/2010, do 26 de febreiro, polo que se establecen medidas para facilitar a reinserción laboral así como o establecemento de axudas especiais aos traballadores afectados polos expedientes de regulación de emprego 76/2000, do 8 de marzo de 2001 e 25/2001, do 31 de xullo de 2001.
O 4 de outubro de 2011 publícase no Diario Oficial de Galicia a Orde do 20 de setembro de 2011 pola que se establecen as bases reguladoras e a convocatoria pública para a concesión de subvencións ao abeiro do Real decreto 196/2010, do 26 de febreiro, polo que se establecen medidas para facilitar a reinserción laboral así como o establecemento de axudas especiais aos traballadores afectados polos expedientes de regulación de emprego 76/2000, do 8 de marzo de 2001 e 25/2001, do 31 de xullo de 2001.
Coa finalidade de proceder ao pagamento da subvención dos traballadores afectados polos expedientes de regulación de emprego 76/2000, do 8 de marzo de 2001 e 25/2001, do 31 de xullo de 2001, procédese a publicar a presente resolución.
Por todo o exposto, e no uso das facultades que me foron concedidas,
Artigo 1. Publicidade do crédito para o exercicio 2012.
1. Para o seu financiamento, a Consellería de Traballo e Benestar, para o exercicio 2012, ten previsto un crédito para axudas especiais para traballadores afectados por regulación de emprego, na aplicación 12.05.322B.480.2, coa seguinte dotación orzamentaria:
Anualidade 2012:
12.05.322B.480.2, código de proxecto 2008 00 793: 166.758,72 euros.
12.05.322B.480.2, código de proxecto 2011 00 892: 103.649,00 euros.
Total Importe: 270.407,72 euros.
2. En canto ao procedemento de aprobación do gasto e pagamento das axudas establecidas nesta resolución, observarase o disposto no artigo 31.4 da Lei 9/2007, do 13 de xuño, de subvencións de Galicia.
Artigo 2. Prazos de solicitude.
O prazo de solicitude destas axudas especiais será o establecido no artigo 9 da Orde do 20 de setembro de 2011 pola que se establecen as bases reguladoras e a convocatoria pública para a concesión de subvencións ao abeiro do Real decreto 196/2010, do 26 de febreiro, polo que se establecen medidas para facilitar a reinserción laboral así como o establecemento de axudas especiais aos traballadores afectados polos expedientes de regulación de emprego 76/2000, do 8 de marzo de 2001 e 25/2001, do 31 de xullo de 2001.
Disposición derradeira única.
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 17 de abril de 2012.
DECRETO 116/2012, do 12 de abril, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de construción: mellora da intersección na AC-424, p.q. 1+550, coa DP-6803. Acceso de Balarés, no concello de Ponteceso (clave AC/12/003.06).
Consellería de Medio Ambiente, Territorio e Infraestruturas — III. Outras disposicións — 24/04/2012

Con data do 27 de marzo de 2012, a Axencia Galega de Infraestruturas resolveu aprobar o proxecto de construción: mellora da intersección na AC-424, p.q. 1+550, coa DP-6803. Acceso de Balarés, no concello de Ponteceso (clave AC/12/003.06).
O obxecto deste proxecto é a construción dunha glorieta na intersección entre a estrada autonómica AC-424, no p.q. 1+550, coa estrada provincial DP-6308, en Ponteceso. A primeira destas vías pertence á rede primaria complementaria da rede de estradas da Xunta de Galicia.
A xustificación da urxencia de ocupación dos bens e dereitos precisos para a execución desta actuación vén motivada pola necesidade de mellorar a seguridade viaria e a visibilidade na citada intersección, xa que existen graves problemas en períodos estivais, debido ao forte incremento do tráfico de vehículos que circulan cara á praia de Balarés pola estrada provincial, o cal provoca un conflito co tráfico proveniente de Corme pola estrada autonómica AC-424.
A competencia para efectuar a declaración de urxente ocupación tena atribuída a Xunta de Galicia, en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación ao departamento competente, actualmente a Consellería de Medio Ambiente, Territorio e Infraestruturas.
En virtude de todo o exposto e en aplicación do artigo 28.2 do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta do conselleiro de Medio Ambiente, Territorio e Infraestruturas e logo da deliberación do Consello da Xunta de Galicia na súa reunión do día doce de abril de dous mil doce,
Artigo único.
Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído, así como en calquera das modificacións que sexa necesario realizar para a súa execución, para os efectos de expropiación do proxecto de construción: mellora da intersección na AC-424, p.q. 1+550, coa DP-6803. Acceso de Balarés, no concello de Ponteceso (clave AC/12/003.06).
Santiago de Compostela, doce de abril de dous mil doce.
DECRETO 113/2012, do 20 de abril, polo que se dispón o cesamento de Ricardo Capilla Pueyo como director xeral de Investigación, Desenvolvemento e Innovación.
Consellería de Economía e Industria — II. Autoridades e persoal — 23/04/2012

En virtude do establecido nos artigos 4.13.º e 34.2.º da Lei de Galicia 1/1983, do 22 de febreiro, de normas reguladoras da Xunta e da súa Presidencia, por proposta do conselleiro de Economía e Industria e logo de deliberación do Consello da Xunta de Galicia, na súa reunión do día vinte de abril de dous mil doce,
Que cese, por pase a outro destino, Ricardo Capilla Pueyo como director xeral de Investigación, Desenvolvemento e Innovación, agradecéndolle os servizos prestados.
Santiago de Compostela, vinte de abril de dous mil doce.
CORRECCIÓN de erros. Resolución do 10 de abril de 2012 pola que se aproban as bases de subvencións a festivais e se convocan para o ano 2012.
Axencia Galega das Industrias Culturais — III. Outras disposicións — 23/04/2012

Advertido erro na devandita resolución, publicada no Diario Oficial de Galicia número 73, do martes, 17 de abril de 2012, cómpre realizar a seguinte corrección:
Na cláusula segunda. Beneficiarios, onde di: «así como nos concellos galegos, que leven a cabo algún dos festivais descritos no obxecto da convocatoria, e cumpran os requisitos referidos no artigo 10 da Lei de subvencións de Galicia», debe dicir: «así como os concellos galegos, que leven a cabo algún dos festivais descritos no obxecto da convocatoria, e cumpran os requisitos referidos no artigo 10 da Lei de subvencións de Galicia».
DECRETO 114/2012, do 20 de abril, polo que se nomea director da Axencia Galega de Innovación a Ricardo Capilla Pueyo.
Consellería de Economía e Industria — II. Autoridades e persoal — 23/04/2012

En virtude do establecido no artigo 17.2 dos estatutos da Axencia Galega de Innovación, aprobados polo Decreto 50/2012, do 12 de xaneiro, polo que se crea a Axencia Galega de Innovación e se aproban os seus estatutos, e nos artigos 4.13.º e 34.2.º da Lei de Galicia 1/1983, do 22 de febreiro, de normas reguladoras da Xunta e da súa Presidencia, por proposta do conselleiro de Economía e Industria e logo de deliberación do Consello da Xunta de Galicia na súa reunión do día vinte de abril de dous mil doce,
Nomeo director da Axencia Galega de Innovación a Ricardo Capilla Pueyo.
Santiago de Compostela, vinte de abril de dous mil doce.
RESOLUCIÓN do 11 de abril de 2012, da Dirección Xeral de Desenvolvemento Pesqueiro, pola que se dá publicidade ás axudas concedidas ao abeiro da Orde do 10 de xuño de 2011, pola que se establecen as bases reguladoras para a concesión, en réxime de concorrencia competitiva, das axudas para estudos náutico e marítimo-pesqueiros dependentes da Consellería do Mar, durante o curso académico 2010-2011, como unha actividade elixible dentro do marco do Programa operativo Fondo Social Europeo Galicia 2007-2013.
Consellería do Medio Rural e do Mar — III. Outras disposicións — 23/04/2012

De conformidade co establecido nos artigos 6 e 7.2.d) do Regulamento (CE) n.º 1828/2006, do 8 de decembro, da Comisión, no artigo 15.2.º c), da Lei 9/2007, do 13 de xuño, de subvencións de Galicia, e no artigo 13, punto 4 da Lei 4/2006, do 30 de xuño, de boas prácticas na Administración pública galega, a disposición adicional primeira da orde reguladora dispón: «A Consellería do Mar publicará no Diario Oficial de Galicia as subvencións concedidas con suxeición a esta orde, indicando o programa e crédito orzamentario ao que se imputan, a cantidade concedida e finalidade da subvención».
Na súa virtude, esta dirección xeral
Ordenar a publicación, no Diario Oficial de Galicia das axudas concedidas con cargo á aplicación orzamentaria 14.04.422K, 480.0 para a concesión das axudas para estudos náutico e marítimo-pesqueiros, dependentes da Consellería do Mar no curso académico 2010-2011.
Beneficiarios das axudas, importe concedido e finalidade: ver anexo.
Santiago de Compostela 11 de abril de 2012.
Axudas para estudos náutico e marítimo-pesqueiros para o curso académico 2010-2011 de alumnos/as da Escola Oficial Náutico Pesqueira de Ribeira.
Axudas para estudos náutico e marítimo-pesqueiros para o curso académico 2010-2011 de alumnos/as da Escola Oficial Náutico Pesqueira de Ferrol.
Axudas para estudos náutico e marítimo-pesqueiros para o curso académico 2010-2011 de alumnos/as do Instituto Galego de Formación en Acuicultura (Igafa).
Axudas para estudos náutico e marítimo-pesqueiros para o curso académico 2010-2011 de alumnos/as do Instituto Politécnico Marítimo Pesqueiro do Atlántico en Vigo.
RESOLUCIÓN do 13 de abril de 2012 pola que se ordena a publicación do acordo do Consello da Xunta de Galicia do 12 de abril de 2012 polo que se aproba a modificación da relación de postos de traballo dos órganos superiores dependentes da Presidencia da Xunta de Galicia.
Consellería de Facenda — III. Outras disposicións — 23/04/2012

A aprobación da modificación da relación de postos de traballo dos órganos superiores dependentes da Presidencia da Xunta de Galicia xustifícase polas súas propias necesidades organizativas e funcionais.
En consecuencia, por proposta da Presidencia da Xunta de Galicia, consultadas as organizacións sindicais presentes na Mesa Xeral de Negociación da Comunidade Autónoma e a Comisión de Persoal, o Consello da Xunta de Galicia, na súa reunión do día 12 de abril de 2012, adoptou o seguinte
Primeiro. Apróbase a modificación da relación de postos de traballo dos órganos superiores dependentes da Presidencia da Xunta de Galicia, nos termos que se sinalan no anexo a este acordo.
Segundo. Ordénase a publicación desta no
Diario Oficial de Galicia
para os efectos da súa entrada en vigor a partir do día seguinte ao da súa publicación.
Terceiro. Indícanse qué postos de traballo constitúen unha excepción ao disposto no artigo 30 do Decreto lexislativo 1/2008, do 13 de marzo, polo que se aproba o texto refundido da Lei da función pública de Galicia, modificado pola Lei 15/2010, do 28 de decembro, de medidas fiscais e administrativas, podéndose cubrir polo sistema de libre designación con convocatoria pública o seguinte posto:
Visto o acordo adoptado polo Consello da Xunta de Galicia na súa reunión do 12 de abril de 2012, relativo á aprobación da modificación da relación de postos de traballo dos órganos superiores dependentes da Presidencia da Xunta de Galicia, coa finalidade de cumprir o dito acordo, dispoño que se publique no
Diario Oficial de Galicia
como anexo a esta resolución.
Santiago de Compostela, 13 de abril de 2012.
DECRETO 83/2012, do 29 de febreiro, polo que se acorda encomendar ao conselleiro de Presidencia, Administracións Públicas e Xustiza que se encargue do despacho de asuntos da Consellería do Medio Rural e do Mar.
Presidencia da Xunta de Galicia — II. Autoridades e persoal — 02/03/2012

Con motivo da ausencia da conselleira do Medio Rural e do Mar durante os días 4 ao 14 de marzo faise necesario prover a súa substitución ata o seu regreso.
Polo tanto, en uso das atribucións que me confire o artigo 26.7.º da Lei 1/1983, do 22 de febreiro, de normas reguladoras da Xunta e da súa Presidencia,
Como consecuencia da ausencia da súa titular, encárgaselle o despacho dos asuntos da Consellería do Medio Rural e do Mar ao conselleiro de Presidencia, Administracións Públicas e Xustiza desde o día 4 de marzo ata o 14 de marzo, ambos inclusive.
Santiago de Compostela, vinte e nove de febreiro de dous mil doce.
RESOLUCIÓN do 23 de febreiro de 2012, da Secretaría Xeral Técnica da Consellería do Medio Rural e do Mar, pola que se dá publicidade aos convenios subscritos pola extinta Consellería do Medio Rural no terceiro cuadrimestre do ano 2011.
Consellería do Medio Rural e do Mar — III. Outras disposicións — 02/03/2012

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG número 136, do 14 de xuño), impón a cada consellería da Xunta de Galicia a obriga de publicar no
Diario Oficial de Galicia
unha relación dos convenios de colaboración subscritos no terceiro cuadrimestre do ano.
En consecuencia, e para lle dar cumprimento a esa obriga,
Artigo único.
Darlle publicidade á relación dos convenios subscritos pola Consellería do Medio Rural nos meses de setembro, outubro, novembro e decembro do ano 2011, que se incorpora como anexo a esta resolución.
Santiago de Compostela, 23 de febreiro de 2012.
ORDE do 9 de febreiro de 2012 pola que se modifica a autorización do centro privado de educación especial Ilustre Mestre, do concello de Ourense.
Consellería de Cultura, Educación e Ordenación Universitaria — III. Outras disposicións — 02/03/2012

O representante da titularidade do centro privado de educación especial Ilustre Mestre, do concello de Ourense, solicita a ampliación de 1 unidade (autistas).
A Xefatura Territorial da Consellería de Cultura, Educación e Ordenación Universitaria de Ourense achega o expediente cos correspondentes informes de acordo co Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias e coa Orde do 20 de setembro de 1995 que o desenvolve.
Por proposta da Dirección Xeral de Centros e Recursos Humanos
Primeiro. Autorizar a ampliación de 1 unidade de educación especial no centro privado que se sinala a continuación:
Segundo. Para a posta en funcionamento da unidade que se amplía, a Xefatura Territorial de Ourense, logo do informe do Servizo Territorial de Inspección Educativa, aprobará expresamente a relación de persoal que impartirá docencia.
Terceiro. O centro queda obrigado ao cumprimento da normativa vixente e a solicitar a oportuna revisión cando se teña que modificar calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 9 de febreiro de 2012.
RESOLUCIÓN do 20 de febreiro de 2012, da Dirección Xeral de Educación, Formación Profesional e Innovación Educativa, pola que se procede a designar os membros e a facer pública a composición do xurado de selección que analizará e valorará as solicitudes dos aspirantes aos premios extraordinarios de formación profesional de grao superior correspondentes ao curso 2010-2011.
Consellería de Cultura, Educación e Ordenación Universitaria — III. Outras disposicións — 01/03/2012

En virtude da autorización conferida pola disposición derradeira primeira da Orde do 20 xaneiro de 2012 (DOG do 27 de xaneiro), pola que se convocan os premios extraordinarios de formación profesional de grao superior correspondentes ao curso 2010-2011, e de conformidade co establecido no artigo 6 desa orde, en relación coa composición do xurado de selección encargado da análise e valoración das solicitudes,
Primeiro. Designar os membros do xurado de selección que deberá analizar e valorar as solicitudes dos aspirantes aos premios extraordinarios de formación profesional de grao superior correspondentes ao curso 2010-2011 e facer pública a súa composición, que é a que figura no anexo a esta resolución.
Segundo. Por proposta do xurado de selección poderanse designar os especialistas necesarios para que asesoren o xurado de selección na valoración dos méritos dos aspirantes.
Terceiro. Esta resolución entrará en vigor o mesmo día da súa publicación.
Santiago de Compostela, 20 de febreiro de 2012.
RESOLUCIÓN do 20 de febreiro de 2012, da Secretaría Xeral para o Deporte, pola que se dá publicidade aos convenios de colaboración subscritos por esta secretaría no segundo cuadrimestre do ano 2011.
Consellería de Presidencia, Administracións Públicas e Xustiza — III. Outras disposicións — 01/03/2012

O artigo 11 da Lei 4/2006, do 30 de xuño, de transparencia e de boas prácticas na Administración pública galega (DOG n.º 136, do 14 de xullo), impón a cada consellería da Xunta de Galicia a obriga de publicar no
Diario Oficial de Galicia
unha relación dos convenios de colaboración subscritos.
En consecuencia, e para lle dar cumprimento a esa obriga,
Artigo único.
Dáselle publicidade á relación de convenios de colaboración subscritos pola Secretaría Xeral para o Deporte durante o segundo cuadrimestre do ano 2011, que se incorpora como anexo a esta resolución.
Santiago de Compostela, 20 de febreiro de 2012.
CORRECCIÓN de erros. Decreto 222/2011, do 2 de decembro, polo que se regulan as ensinanzas universitarias oficiais no ámbito da Comunidade Autónoma de Galicia.
Consellería de Educación e Ordenación Universitaria — I. Disposicións xerais — 12/04/2012

Advertido erro no decreto anteriormente citado, publicado no
Diario Oficial de Galicia
número 234, do 9 de decembro de 2011, é necesario facer a seguinte corrección:
Na páxina 36009, na disposición derrogatoria única, onde di:
«Quedan derrogados o Decreto 259/1994, do 29 de xullo, polo que se establece o procedemento para a creación e recoñecemento de universidades, centros universitarios e autorización de estudos na Comunidade Autónoma de Galicia e o Decreto 66/2007, do 29 de marzo, polo que se establece o procedemento de autorización para a implantación de estudos oficiais de posgrao conducentes ao título de máster ou de doutor e en todo o que se opoña ao presente decreto, así como cantas outras disposicións de igual ou inferior rango se opoñan a el».
Debe dicir:
«Quedan derrogados o Decreto 259/1994, do 29 de xullo, polo que se establece o procedemento para a creación e recoñecemento de universidades, centros universitarios e autorización de estudos na Comunidade Autónoma de Galicia, e o Decreto 66/2007, do 29 de marzo, polo que se establece o procedemento de autorización para a implantación de estudos oficiais de posgrao conducentes ao título de máster ou de doutor, en todo o que se opoña ao presente decreto, así como cantas outras disposicións de igual ou inferior rango que se opoñan a el».
CORRECCIÓN de erros. Corrección de erros do Decreto 222/2011, do 2 de decembro, polo que se regulan as ensinanzas universitarias oficiais no ámbito da Comunidade Autónoma de Galicia.
Consellería de Educación e Ordenación Universitaria — I. Disposicións xerais — 13/04/2012

Advertido un erro na citada corrección de erros, publicada no
Diario Oficial de Galicia
número 70, do 12 de abril de 2012, cómpre efectuar a oportuna corrección.
O parágrafo incluído baixo a expresión «Debe dicir:» debe ter a seguinte redacción:
«Quedan derrogados o Decreto 259/1994, do 29 de xullo, polo que se establece o procedemento para a creación e recoñecemento de universidades, centros universitarios e autorización de estudos na Comunidade Autónoma de Galicia, e o Decreto 66/2007, do 29 de marzo, polo que se establece o procedemento de autorización para a implantación de estudos oficiais de posgrao conducentes ao título de máster ou de doutor, en todo o que se opoñan ao presente decreto, así como cantas outras disposicións de igual ou inferior rango que se opoñan a el».
CORRECCIÓN de erros. Lei 2/2012, do 28 de marzo, galega de protección xeral das persoas consumidoras e usuarias.
Presidencia da Xunta de Galicia — I. Disposicións xerais — 13/04/2012

Advertido erro na lei citada, na versión en castelán, publicada no
Diario Oficial de Galicia
número 69, do 11 de abril de 2012.
Faise a corrección na versión do DOG neste idioma. Tal corrección non procede no texto en galego.
CORRECCIÓN de erros. Orde do 30 de setembro de 2010 pola que se establece o plan de estudos das ensinanzas artísticas superiores de grao en arte dramática na Comunidade Autónoma de Galicia, e se regula o acceso ao dito grao.
Consellería de Cultura, Educación e Ordenación Universitaria — I. Disposicións xerais — 17/04/2012

Advertidos erros na devandita orde, publicada no DOG n.º 196, do luns 11 de outubro de 2010, procédese a efectuar as oportunas correccións:
1.º O anexo I «Cadros curriculares de especialidades e itinerarios», debe quedar redactado da seguinte forma:
CORRECCIÓN de erros. Orde do 30 de setembro de 2010 pola que se establece o plan de estudos das ensinanzas artísticas superiores de grao en conservación e restauración de bens culturais na Comunidade Autónoma de Galicia e se regula o acceso ás ditas ensinanzas.
Consellería de Cultura, Educación e Ordenación Universitaria — I. Disposicións xerais — 17/04/2012

Advertidos erros na devandita orde, publicada no DOG n..º 196, do luns 11 de outubro de 2010, procédese a efectuar as oportunas correccións:
1.º O anexo a esta orde debe quedar redactado da seguinte forma:
Para os efectos do disposto no anexo desta orde, as abreviaturas que figuran nos cadros dos plans de estudos das diferentes especialidades das ensinanzas artísticas superiores de conservación e restauración de bens culturais teñen o seguinte significado:
Carácter: carácter da disciplina (F.B.: formación básica; O.E.: obrigatoria na especialidade).
Tipo: T.: teórica; T.P.: teórico-práctica; P.: práctica.
Horas clase/semana: horas de clase programadas semanalmente coa presenza do/da profesor/a.
Horas clase/curso: horas totais de clase coa presenza do/da profesor/a que unha disciplina debe ter ao longo do ano académico.
Créd. ECTS: créditos ECTS asociados a unha disciplina e que se lle recoñecerán ao alumnado logo de superala.
O plan de estudos estenderase ao longo de 38 semanas lectivas completas para cada un dos cursos académicos en que se desenvolve.
CORRECCIÓN de erros. Resolución do 30 de marzo de 2012 de aprobación da relación provisional de persoal funcionario admitido e excluído das probas específicas para a obtención dos diplomas das especialidades da escala superior de finanzas polo persoal pertencente a ela.
Consellería de Facenda — III. Outras disposicións — 18/04/2012

Advertido erro na resolución antes citada, publicada no
Diario Oficial de Galicia
número 71, do 13 de abril de 2012, cómpre facer a seguinte corrección:
Na páxina 13313, onde se establece:
Debe figurar:
CORRECCIÓN de erros. Resolución do 30 de marzo de 2012 de aprobación da relación provisional de persoal funcionario admitido e excluído das probas específicas para a obtención dos diplomas das especialidades da escala técnica de finanzas polo persoal pertencente a ela.
Consellería de Facenda — III. Outras disposicións — 18/04/2012

Advertido erro na resolución antes citada, publicada no
Diario Oficial de Galicia
número 71, do 13 de abril de 2012, cómpre facer a seguinte corrección:
Na páxina 13311, onde se establece:
Relación de admitidos ás probas específicas para a obtención de diplomas da dobre especialidade da escala técnica de finanzas:
Debe eliminarse a persoa cos datos sinalados.
RESOLUCIÓN do 5 de outubro de 2011, da Xefatura Territorial da Coruña, pola que se procede á publicación das subvencións concedidas a entidades xuvenís de ámbito provincial, en virtude da Orde do 30 de decembro de 2010, na que se establecen as bases que rexen as axudas enmarcadas no programa Iniciativa Xove.
Consellería de Traballo e Benestar — III. Outras disposicións — 18/04/2012

En virtude das competencias da Consellería de Traballo e Benestar, atribuídas polo Decreto 13/2012, do 4 de xaneiro, no que se fixa a estrutura orgánica das consellerías da Xunta de Galicia e o Decreto 335/2009, do 11 de xuño, modificado polo Decreto 9/2011, do 20 de xaneiro, polo que se establece a estrutura orgánica da Consellería de Traballo e Benestar e, de acordo co disposto no artigo 12.4 da Orde do 30 de decembro de 2010 e no artigo 15.1 da Lei 9/2007, do 13 de xuño, de subvencións de Galicia, procédese á publicación das subvencións concedidas a entidades xuvenís do ámbito provincial da Coruña. A relación de subvencións concedidas atópase no anexo desta resolución.
A Coruña, 5 de outubro de 2011.
Beneficiario: asociacións xuvenís, entidades prestadoras de servizos á xuventude e as súas respectivas federacións (ámbito provincial).
Aplicación orzamentaria: 12.07.313A.481.0.
Orzamento: 77.000 €.